Georg Suurevälja

Georg Suurevälja VR II/3 (21. juuni (vkj 9. juuni) 1889 Võlla vald, Pärnumaa – 16. veebruar 1945 Sevurallagi vangilaager, Sverdlovski oblast, Venemaa) oli eesti vedurijuht, kes võttis osa Vabadussõjast.

Sündis Pärnumaal Võlla vallas Kärbu külas talupoja peres. Õppis kohalikus valla- ja kihelkonnakoolis. Elas ja töötas enne sõda Mõisakülas vedurijuhina. 

Vabadussõja algul 27. jaanuaril 1919 astus vabatahtlikult kui eraisik teenistusse Kitsarööpmelise Soomusrongi nr 3 vedurijuhina. Vabastati teenistusest märtsis 1919, kuid astus aprillis taas vabatahtlikuna teenistusse vedurijuhina oma endisele soomusrongile. Võttis rongil olles osa lahingutegevusest Nõukogude Venemaa Punaarmee vastu Lõunarindel ja Põhja-Lätis.

Vabariigi Valitsuse otsusega 17. augustist 1920 anti Kitsarööpmelise Soomusrongi nr. 3 vedurijuhile Georg Suureväljale Vabaduse Risti II liigi 3. järk nr 566.http://www.president.ee/en/estonia/decorations/bearers.php?id=15130 
Lisaks Vabadusristile autasustati Suurevälja veel 15 000 marga, Eesti Vabadussõja mälestusmärgi ja Läti iseseisvuse 10. aastapäeva mälestusmedaliga. 

Töötas järgnevatel aastatel vedurijuhina Mõisakülas ja Pärnus. Kuulus Vabadusristi Vendade Ühenduse Pärnu osakonda.

Arreteeriti NKVD poolt 14. juunil 1941 Pärnus. Viidi Sverdlovski oblastisse Sevurallagi. Ta mõisteti Erinõupidamise otsusega VSFNV KrK §58 alusel 12. märtsil 1942 “aktiivse võitluse eest Nõukogude võimu vastu kodusõja aastail” 10 aastaks vangilaagrisse. 

Georg Suurevälja suri 16. veebruaril 1945 Sverdlovski oblastis Sevurallagi vangilaagris. Matmispaik teadmata.http://muuseum.viljandimaa.ee/aastaraamat/2004/pihlak.pdf lk 61http://74.125.77.132/search?q=cache:x77NZSR2scsJ:www.rk.ee/symb/2.doc+georg+suurev%C3%A4lja&cd=7&hl=et&ct=clnk&gl=ee

 Isiklikku 
Abiellus 24. septembril 1924 Pärnus Taive-Õie Holbergiga (15. jaanuar 1902 – 4. aprill 1988). Poeg Aksel (30. märts 1925 – 10. august 1998). 

 Viited 

Kategooria:Eesti raudteelased
Kategooria:Eesti soomusronglased
Kategooria:Vabadusristi II liigi 3. järgu kavalerid
Kategooria:Vabaduse Risti Vendade Ühenduse liikmed
Kategooria:Vabadussõja veteranid
Kategooria:Eesti represseeritud isikud
Kategooria:Sündinud 1889
Kategooria:Surnud 1945